28 Augustus – Jou liggaam is 'n tempel van die Heilige Gees - Nederduitsch Hervormde Kerk van Afrika
28 Augustus – Jou liggaam is 'n tempel van die Heilige Gees
geskryf deur NHKA | Vrydag, 28 Augustus, 2020 | Dagstukkies
Noudat ons gister gefokus het op die feit dat ons duur gekoop is deur die bloed van Jesus, kan ons vandag na die eerste gedeelte van die teks kyk. Dit blyk dat die gemeente nie geweet het hoe om hul nuwe vryheid wat hulle as Christene ontvang het, te hanteer nie. Hulle het eintlik iets wat Paulus vir hulle geleer het begin verdraai. Hulle het geleer dat die kos vir die maag is en die maag vir kos. Wat daarmee bedoel is, is dat kos wat aan byvoorbeeld 'n afgod geoffer is, geëet kon word mits dit nie iemand wat jou sien se geloof sou laat struikel nie. Dit gaan tog oor die kos en nie die afgod nie.
Die gemeente in Korinte het hierdie reël toe misbruik deur by onsedelikheid en prostitusie betrokke te raak. Paulus skryf vir hulle dat dit nie toelaatbaar is nie, want wanneer jy gemeenskap met 'n vrou het, word julle een. So word jy een met die sonde tussen julle.
Paulus wil hê die lesers moet besef dat as jy 'n kind van die Here is, jy nie met hierdie soort sonde, naamlik die omgang met onsedelike vroue, kan voortgaan nie. Die rede? Jy en jou liggaam behoort nie meer aan jou en jou sondige begeertes nie, maar aan God wat jou duur gekoop het met die bloed van sy Seun. Wanneer 'n slaaf aan 'n eienaar behoort het, kon 'n ander persoon nie vir daardie slaaf opdragte gee nie. 'n Slaaf het die opdragte uitgevoer van die een aan wie hy of sy behoort het.
Wat meer is, wanneer jy duur gekoop is deur die bloed van Christus, moet jy besef dat jou liggaam die tempel van die Heilige Gees is. Jou liggaam is die woonplek van God, daarom mag 'n mens nie toelaat dat 'n sondige lewe jou verhouding met God in gedrang bring nie.